Geestesversorging | Hoërskool Centurion
Geestesversorging by Hoërskool Centurion.
Tix (Tieniers in Christus)
Ons as mentors bied ‘n ruimte waar die kinders veilig genoeg kan voel om enige tipe probleem of uitdaging met ons te kan bespreek. Ons soek saam na oplossings en strategieë om probleme uit te sorteer sodat die kind optimaal op ‘n emosionele, sosiale asook akademiese vlak kan funksioneer. Ons is baie ernstig oor konfidensialiteit sodat die kinders met vrymoedigheid na ons toe kan kom. Die kinders kan hulself aanmeld of deur ouers of onderwysers aangemeld word.
Me. C. Badenhorst en Dr. M. Dubery
By Hoërskool Centurion is dit belangrik dat elke leerder emosioneel gebalanseerd en vervuld sal wees. Om dit te bewerkstellig, tree ons pro-aktief en reaktief op deur die volgende:
Die sentrum vir Geestesgesondheid
Op pro-aktiewe wyse word die vak Lewensoriëntering bestuur sodat daar, met inagneming van die kurrikulum, spesifieke temas met verskillende graadgroepe gedoen word. Hierdie temas is gekoppel aan die skool se waardesisteem en is ‘n ideale manier om waardes op te skerp. Ouerleidingskursusse word ook aangebied sodat die skool met die ouer kan hande vat rondom die begeleiding van die kind.
Die sentrum het `n behoefte rakende studie-leiding geïdentifiseer en daar word deurlopende basis-studiekursusse aangebied.
As ouer moet u asseblief nie u kind se verantwoordelikhede op u neem nie. Laat u kind toe om eers self te probeer om die konflik of uitdaging te hanteer . As daar na vele pogings nie ‘n gewenste resultaat is nie, kan u as ouer betrokke raak. Kinders wil in die hoërskool graag hulle ouers se ondersteuning hê waar die ouer gesien word en nie noodwendig gehoor moet word nie. U moet asseblief nooit u teenwoordigheid by skoolgeleenthede onderskat nie.
Ons hoop dat hierdie paar idees u kan help.
Wenke aan geskeide ouers
Uit die aard van ons werk as mentors, kry ons dikwels met die uitdagings van egskeiding en die effek daarvan op kinders te doen. Ons deel graag ‘n paar wenke hieroor:
Kinders moet weet dat die egskeiding as gevolg van die volwassenes se probleme is. Moet nooit die blaam op die kinders plaas nie.
Kinders moet verbaal van die ouers se liefde aan hulle verseker word.
Die kind moet weet dat die keuse om by ‘n sekere ouer te bly, nie ‘n keuse teen die ander ouer is nie en dat dit geen verskil aan die liefde en omgee van die ander ouer beteken nie.
Hanteer konflik met die gewese eggenoot direk met die persoon en nie deur u kind nie. Moet asseblief nie toelaat dat die kind moet kies wie reg of verkeerd is nie. Dit is nie hulle verantwoordelikheid nie.
Moenie die vorige eggenoot voor die kinders afkraak nie. Weereens, u kind hoef dit nie te weet nie.
Ouers moet oor reëls vir die kinders ooreenkom en moet dit konsekwent toepas.
Veral die pa’s moet soveel moontlik kontak en belangstelling in die kinders se lewens behou .
Tix (Tieners in Christus)
Een van die eerste waarnemings wanneer jy by die aantreeblad aankom, is die TIX-muur met handtekeninge van huidige en oud-Woeries wat getuig dat hul ons Koning dien en dat geloof die hoofwaarde van ons skool is.
Ons het tradisioneel Woensdae groot-groep-byeenkomste, wat onder andere sang- en lofprysing, sprekers en optredes behels en omgeegroepe, waar rondom die Woord en relevante kwessies gesels word. Met voorafgaande Donderdagoggend word leiersklasse deur personeel en jeugwerkers aangebied.
Ons uitreike ken geen grense nie. Besoeke aan ander skole se VCSV-aande, asook wedersydse uitnodigings vir kuieraande op die oop pawiljoen, begin ‘n geseënde tradisie vorm. Dan word kuier-en-speel-middae na Bramley-kinderhuis en Rusoord onderneem asook uitreike na Olievenhoutbosch, wat deel van ons Handevat-projek saam met die ATKV is. Ons gaan om uit te deel, maar ontvang veel meer.
Een van die hoogtepunte in ons TIX-jaar is die aanbied van Jeugpinkster. Al die skole in Centurion word genooi.
‘n Spesiale Woerie-waardes-week word gehou waar ons aandag aan respek vir mekaar gee en ons versterk ons geloof deur liefde en omgee vir mekaar.
Die groot kamp jaarliks in September by Die Hoekie is ‘n noodsaaklikheid vir elke voornemende TIX-leier, maar dis ‘n ope uitnodiging ook vir enige Woerie om saam te kom kamp.
Mnr. Barnard en me. King loop voor saam met ‘n toegewyde TIX-bestuur en –omgeeleiers.